Olaf Tufte

**Olaf Karl Tufte** () er ein norsk roar frå Nykirke i Vestfold som representerer Horten Roklubb. Tufte er to gonger verdsmeister og dobbel olympisk meister for Noreg i singlesculler. Olaf Tufte er busett på Nykirke der han jobbar som bonde og brannmann. Han er gift og har to born.

## Karriere

Olaf Tufte vart medlem av Horten Roklubb som syttenåring, og i 1994 deltok han i sitt fyrste junior-VM, i München. Året etter vart han seniorroar, og allereie i 1996 OL-debuterte han under sommar-OL 1996 i Atlanta. Her deltok han i firar utan styrmann saman med Halvor Sannes Lande, Morten Bergesen og Odd-Even Bustnes og enda på åttandeplass. Tufte deltok i sitt fyrste senior-VM i 1997.

I 1998 rodde Tufte i firar under VM i Köln og kom på fjerdeplass. Året etter gjekk Tufte i samarbeid med Fredrik Bekken og tok til å ro dobbeltsculler saman med han. Dei deltok i VM i roing 1999 i St. Catharines i Canada og vann bronsemedalje. Dette vart den fyrste internasjonale medaljen for Olaf Tufte. Det gode samarbeidet heldt fram mellom Tufte og Bekken, og dei representerte Noreg under sommar-OL 2000 i Sydney. Her vann dei olympisk sølv i dobbeltsculler.

### Singlesculler

Etter OL trappa Fredrik Bekken ned roinga, men Olaf Tufte starta å ro singlesculler frå no av. Under VM i Luzern i 2001 vart han for fyrste gong verdsmeister. Han tok bronse under neste VM i Sevilla, men vann nytt VM-gull i 2003 i Milano. I sommar-OL 2004 i Athen deltok han i singlesculler. Her tok han olympisk gull framfor estiske Juri Jaanson og vart fyrste olympiske meister for Noreg i singelsculler nokonsinne.

I VM 2005 i Gifu i Japan greidde Tufte ein sølvmedalje bak Mahé Drysdale frå New Zealand. I neste VM i 2006 enda Tufte utan medalje på ein fjerdeplass. Igjen var det Mahé Drysdale som vann og sette ny verdsrekord. Til neste års VM i München kjempa Tufte seg tilbake og vann ein bronsemedalje. Han greidde OL-kvalifikasjonskravet og representerte Noreg på nytt under sommar-OL 2008 i Beijing. Trass i astmaplager greidde Tufte her å vinna eit nytt OL-gull på singlesculler, framfor tsjekkiske Ondřej Synek og Mahé Drysdale.

Etter 2008-sesongen har Tufte vore plaga med skader og sjukdom, og han har ikkje vunne medaljar i VM etter dette. Han kvalifiserte seg likevel til å representera Noreg under sommar-OL 2012 i London. Dette vart den femte OL-deltakinga for Olaf Tufte. Diverre greidde ikkje Tufte å kvalifisera seg til finalen i OL og enda på ein niandeplass.

### Team Tufte

Olaf Tufte starta Team Tufte i 2008. Meininga med Team Tufte er å utvikla nye, unge roartalent for framtida. I tillegg til roarar har Team Tufte eigen trenar, manager, coach og helseteam. Per i dag har Team Tufte fem roarar bortsett frå Olaf Tufte sjølv:

* Truls Albert (f. 1989)
* Hans-Gunnar Grepperud (f. 1987)
* Bjørn Jostein Singstad (f. 1990)
* Kjetil Borch (f. 1990)
* Nils Jakob Hoff (f. 1985)

## Prisar og utmerkingar

* Ni kongepokalar
* 2000: Kristina-statuetten
* 2001: Aftenpostens gullmedalje
* 2001: Sportsjournalistenes statuett: *Årets idrettsnavn*
* 2002: Under Idrettsgallaen 2002 vart Tufte tildelt *Utøvernes pris* og *Mellomdistanseprisen*.
* 2008: Fearnleys Olympiske Ærespris saman med det norske kvinnelandslaget i handball.

## Kjelder

**Denne artikkelen bygger på «[[:nb:Olaf Tufte|Olaf Tufte]]» frå ,  den 22. august 2012.*  
 
* Lista over utmerkingar er henta frå "Om Olaf" på Olaftufte.com
* Resultatliste frå OL på sports-reference.com 

### Fotnotar